Document ID: 32017D0865

Reference:
20.5.2017
SK
Úradný vestník Európskej únie
L 131/11
ROZHODNUTIE RADY (EÚ) 2017/865
z 11. mája 2017
o podpise Dohovoru Rady Európy o predchádzaní násiliu na ženách a domácemu násiliu a o boji proti nemu, pokiaľ ide o záležitosti týkajúce sa justičnej spolupráce v trestných veciach, v mene Európskej únie
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä jej článok 82 ods. 2 a článok 83 ods. 1 v spojení s jej článkom 218 ods. 5,
so zreteľom na návrh Európskej komisie,
keďže:
(1)
Únia sa ako pozorovateľ zúčastnila spolu s členskými štátmi na rokovaniach o Dohovore Rady Európy o predchádzaní násiliu na ženách a domácemu násiliu a o boji proti nemu (ďalej len „dohovor“), ktorý prijal Výbor ministrov Rady Európy 7. apríla 2011. Dohovor bol otvorený na podpis 11. mája 2011.
(2)
V súlade s článkom 75 dohovoru je dohovor otvorený na podpis Únii.
(3)
Dohovorom sa vytvára komplexný a mnohoaspektový právny rámec na ochranu žien pred všetkými formami násilia. Jeho cieľom je predchádzanie násiliu na ženách a dievčatách a domácemu násiliu, ako aj jeho stíhanie a odstraňovanie. Vzťahuje sa na širokú škálu opatrení od zhromažďovania údajov a zvyšovania povedomia po právne opatrenia týkajúce sa kriminalizácie jednotlivých foriem násilia na ženách. Zahŕňa opatrenia na ochranu obetí a poskytovanie podporných služieb a venuje sa rozmeru rodovo motivovaného násilia v oblasti azylu a migrácie. Dohovorom sa zavádza osobitný monitorovací mechanizmus, ktorým sa má zabezpečiť účinné vykonávanie jeho ustanovení zmluvnými stranami.
(4)
Podpis dohovoru v mene Únie prispeje k dosahovaniu rovnosti medzi ženami a mužmi vo všetkých oblastiach, čo je v súlade s článkami 2 a 3 Zmluvy o Európskej únii (Zmluva o EÚ), článkom 8 Zmluvy o fungovaní Európskej únie (ZFEÚ) a článkom 23 Charty základných práv Európskej únie jedným z kľúčových cieľov a jednou z kľúčových hodnôt Únie vo všetkých jej činnostiach. Násilie na ženách je porušovaním ich ľudských práv a extrémnou formou diskriminácie, vychádza z rodových nerovností a prispieva k ich pretrvávaniu a posilňovaniu. Únia svojím záväzkom vykonávať dohovor potvrdzuje, že je odhodlaná bojovať proti násiliu na ženách tak na svojom území, ako aj v celosvetovom meradle, a posilňuje svoju terajšiu politickú činnosť a existujúci zásadný právny rámec v oblasti trestného práva procesného, ktorý sa osobitne vzťahuje na ženy a dievčatá.
(5)
V oblastiach, na ktoré sa dohovor vzťahuje, má právomoc tak Únia, ako aj jej členské štáty.
(6)
Dohovor by sa mal podpísať v mene Únie, pokiaľ ide o záležitosti patriace do právomoci Únie v rozsahu, v akom dohovor môže ovplyvniť spoločné pravidlá alebo zmeniť rozsah ich pôsobnosti. To platí najmä pre určité ustanovenia dohovoru týkajúce sa justičnej spolupráce v trestných veciach a ustanovenia dohovoru týkajúce sa azylu a zásady zákazu vyhostenia alebo vrátenia (zásada non-refoulement). Členské štáty si ponechávajú svoju právomoc v rozsahu, v akom dohovor neovplyvňuje spoločné pravidlá alebo nemení rozsah ich pôsobnosti.
(7)
Únia má tiež výlučnú právomoc prijímať záväzky stanovené v dohovore vo vzťahu k vlastným inštitúciám a verejnej správe.
(8)
Keďže právomoc Únie a právomoci členských štátov sú navzájom prepojené, Únia by sa mala stať zmluvnou stranou dohovoru spolu s jej členskými štátmi, aby mohli spoločne koherentným spôsobom plniť záväzky stanovené v dohovore a uplatňovať práva, ktoré im boli udelené.
(9)
Toto rozhodnutie sa týka ustanovení dohovoru týkajúcich sa justičnej spolupráce v trestných veciach v rozsahu, v akom tieto ustanovenia môžu ovplyvniť spoločné pravidlá alebo zmeniť rozsah ich pôsobnosti. Netýka sa článkov 60 a 61 dohovoru, ktoré sú predmetom samostatného rozhodnutia Rady o podpise, ktoré sa má prijať súčasne s týmto rozhodnutím.
(10)
Írsko a Spojené kráľovstvo sú viazané smernicami Európskeho parlamentu a Rady 2011/36/EÚ (1) a 2011/93/EÚ (2) a preto sa zúčastňujú na prijatí tohto rozhodnutia.
(11)
V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o EÚ a ZFEÚ, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
(12)
Dohovor by sa mal podpísať,
PRIJALA TOTO ROZHODNUTIE:
Článok 1
Týmto sa v mene Európskej únie schvaľuje podpis Dohovoru Rady Európy o predchádzaní násiliu na ženách a domácemu násiliu a o boji proti nemu, pokiaľ ide o záležitosti týkajúce sa justičnej spolupráce v trestných veciach, s výhradou uzavretia uvedeného dohovoru (3).
Článok 2
Týmto sa predseda Rady poveruje určiť osobu(-y) splnomocnenú(-é) podpísať dohovor v mene Únie.
Článok 3
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
V Bruseli 11. mája 2017
Za Radu
predseda
R. GALDES
(1)  Smernica Európskeho parlamentu a Rady 2011/36/EÚ z 5. apríla 2011 o prevencii obchodovania s ľuďmi a boji proti nemu a o ochrane obetí obchodovania, ktorou sa nahrádza rámcové rozhodnutie Rady 2002/629/SVV (Ú. v. EÚ L 101, 15.4.2011, s. 1).
(2)  Smernica Európskeho parlamentu a Rady 2011/92/EÚ z 13. decembra 2011 o boji proti sexuálnemu zneužívaniu a sexuálnemu vykorisťovaniu detí a proti detskej pornografii, ktorou sa nahrádza rámcové rozhodnutie Rady 2004/68/SVV (Ú. v. EÚ L 335, 17.12.2011, s. 1).
(3)  Text dohovoru sa uverejní spolu s rozhodnutím o uzavretí dohovoru.

Summary:
Pristúpenie EÚ k Istanbulskému dohovoru
Pristúpenie EÚ k Istanbulskému dohovoru
 
ZHRNUTIE K DOKUMENTOM:
Rozhodnutie (EÚ) 2017/865 – podpis Dohovoru Rady Európy o násilí na ženách, pokiaľ ide o trestné súdnictvo, v mene EÚ
Rozhodnutie (EÚ) 2017/866 – podpis Dohovoru Rady Európy o násilí na ženách, pokiaľ ide o azyl a zásadu zákazu vyhostenia alebo vrátenia (zásada non-refoulement), v mene EÚ
AKÝ JE CIEĽ TÝCHTO ROZHODNUTÍ?
Tieto rozhodnutia oprávňujú Európsku úniu (EÚ) podpísať Dohovor Rady Európy o predchádzaní násiliu na ženách a domácemu násiliu a o boji proti nemu (Istanbulský dohovor) v mene EÚ, pokiaľ ide o záležitosti patriace do jej právomoci. Ide o významný krok k tomu, aby sa EÚ – spolu s členskými štátmi – stala plnohodnotnou zmluvnou stranou dohovoru.
HLAVNÉ BODY
Istanbulský dohovor sa týka záležitostí, ktoré spadajú do právomoci EÚ a jej členských štátov.EÚ by sa preto mala stať zmluvnou stranou dohovoru spolu s členskými štátmi, aby spoločne mohli účinne plniť záväzky stanovené v dohovore. V rozhodnutiach sa uvádza, že dohovor by sa mal podpísať v mene EÚ, pokiaľ ide o záležitosti patriace do jej právomoci, v rozsahu, v akom dohovor môže ovplyvniť spoločné pravidlá EÚ alebo zmeniť rozsah ich pôsobnosti. Takáto právomoc EÚ existuje najmä, pokiaľ ide o pravidlá dohovoru týkajúce sa justičnej spolupráce v trestných veciach a azylu a zásady zákazu vyhostenia alebo vrátenia (zásada non-refoulement – ochrana osôb pred vyhostením alebo povinným vrátením do krajiny, kde by existoval dôvod na obavy z ich prenasledovania – čo je jeden z podstatných dôvodov na udelenie štatútu utečenca a azylu).
ODKEDY SA ROZHODNUTIA UPLATŇUJÚ?
Uplatňujú sa od 9. júna 2017.
KONTEXT
Istanbulský dohovor je najkomplexnejším medzinárodným zmluvným dokumentom o predchádzaní násiliu na ženách* a domácemu násiliu*. Dohovor bol predstavený a otvorený na podpis v roku 2011 a uplatňuje sa od augusta 2014. Je otvorený na podpis pre EÚ, ktorá sa spolu s členskými štátmi zúčastnila ako pozorovateľ na rokovaniach o dohovore. Rozhodnutia Rady (EÚ) 2017/865 a (EÚ) 2017/866 boli prijaté v kontexte toho, že Európska komisia vyhlásila rok 2017 za rok zameraný na opatrenia proti násiliu na ženách. Ďalšie informácie:Medzinárodný deň za odstránenie násilia páchaného na ženách – informačný list (Európska komisia)
HLAVNÉ POJMY
Násilie na ženách. Podľa definície stanovenej v Istanbulskom dohovore ide o všetky činy rodovo podmieneného násilia (t. j. násilie smerované proti žene, lebo je žena, alebo násilie, ktoré neúmerne postihuje ženy), ktoré majú alebo môžu mať za následok telesnú, sexuálnu, duševnú, ale aj ekonomickú ujmu alebo utrpenie žien, vrátane vyhrážania sa takýmito činmi, nátlaku alebo svojvoľného zbavenia slobody, či už vo verejnom alebo v súkromnom živote.
Domáce násilie. Podľa definície stanovenej v Istanbulskom dohovore ide o všetky činy telesného, sexuálneho, duševného a ekonomického násilia, ktoré sa vyskytujú v rámci rodiny alebo domácej jednotky alebo medzi bývalými alebo súčasnými manželmi alebo partnermi, či už páchateľ má, alebo v minulosti mal s obeťou spoločný pobyt, alebo nie.
HLAVNÉ DOKUMENTY
Rozhodnutie Rady (EÚ) 2017/865 z 11. mája 2017 o podpise Dohovoru Rady Európy o predchádzaní násiliu na ženách a domácemu násiliu a o boji proti nemu, pokiaľ ide o záležitosti týkajúce sa justičnej spolupráce v trestných veciach, v mene Európskej únie (Ú. v. EÚ L 131, 20.5.2017, s. 11 – 12).
Rozhodnutie Rady (EÚ) 2017/866 z 11. mája 2017 o podpise Dohovoru Rady Európy o predchádzaní násiliu na ženách a domácemu násiliu a o boji proti nemu, pokiaľ ide o azyl a zásadu zákazu vyhostenia alebo vrátenia (zásada non-refoulement), v mene Európskej únie (Ú. v. EÚ L 131, 20.5.2017, s. 13 – 14).
SÚVISIACE DOKUMENTY
Dohovor Rady Európy o predchádzaní násiliu na ženách a domácemu násiliu a o boji proti nemu (Istanbulský dohovor), Štrasburg, 12. apríl 2011.
Posledná aktualizácia 03.02.2022